Shqetësime për hetimin e Rusisë, pas një largimi të zotit Rosenstein 
I propozuari nga Presidenti Trump për postin e Prokurorit të Përgjithshëm e ka kritikuar hetimin në një memorandum
Largimi i pritshëm i Zëvendës Prokurorit të Përgjithshëm Rod Rosenstein po ngre disa pikëpyetje rreth së ardhmes së hetimeve të prokurorit të posaçëm Robert Mueller për ndërhyrjen e Rusisë në zgjedhjet amerikane të vitit 2016. Zoti Rosenstein shikohet si mbrojtës i këtij procesi hetimor që kritikohet nga Presidenti Donald Trump. I emëruari i Presidentit Trump për të drejtuar Departamentin e Drejtësisë, William Barr, gjithashtu e ka kritikuar hetimin, por është shprehur se e vlerëson zotin Mueller. Korrespondentja e Zërit të Amerikës, Zlatica Hoke, njofton se zoti Barr mund të konfirmohet në këtë detyrë që muajin e ardhshëm. Presidenti Trump e ka kritikuar ashpër hetimin që deri më tani ka vendosur nën akuza disa prej ish-bashkëpunëtorëve të tij të ngushtë. Sekretarja e tij e shtypit e përsëriti të mërkurën këtë qëndrim. , tha zonja Sanders. Vitin e kaluar, Presidenti Trump shkarkoi ish-kreun e Departamentit të Drejtësisë, Jeff Sessions, dhe e zëvendësoi atë përkohësisht me zëvendësin e tij, Matthew Whitaker, i cili ka kritikuar haptazi hetimin për Rusinë. Ndërkaq, William Barr, i emëruar nga Presidentit Trump për postin e Prokurorit të Përgjithshëm i ka drejtuar një memorandum Departamentit të Drejtësisë, ku shprehet se teoria e zotit Mueller për pengim të drejtësisë është “fatalisht e keqndërtuar” dhe se mund të sjellë “pasoja shkatërrimtare”. Udhëheqësi demokrat në Senat, Chuck Schumer, i bëri thirrje Presidentit Trump të tërheqë emërimin e zotit Barr dhe demokratët e Kongresit shprehën dje shqetësimin për të ardhmen e hetimit të prokurorit Mueller, pas largimit të zotit Rosenstein. , tha Ligjvënësi demokrat Adam Schiff. Senatori republikan Lindsey Graham, i cili do të kryesojë Komisionin e Senatit për Gjyqësorin, tha se i ka diskutuar këto shqetësime me zotin Barr. , tha Senatori republikan Lindsey Graham. Duke qenë se republikanët kanë shumicën në Senat, duket se zoti Barr do të konfirmohet në detyrë. Si drejtues i Departamentit të Drejtësisë, ai do të bëjë edhe mbikëqyrjen e hetimeve që po përpiqen të përcaktojnë nëse fushata Trump bashkëpunoi fshehurazi me Moskën për të siguruar fitoren e tij në zgjedhje.